text: Ældre hjælper ældre
  15 februar 2011 kl. 13.10
  I Vejle tager otte ældre frivillige fra projekt Værktøjskassen rundt i byen og giver en praktisk hånd til andre ældre mennesker.
  Der er godt nyt til de ældre mennesker i Vejle og omegn, der har brug for en hånd til at sætte en lampe op, skifte en pære eller hænge en hylde op.
  Seks ældre herrer og to ældre kvinder har nemlig valgt at tilbyde deres færdigheder til de, der ikke selv kan. Hvis man har brug for en hånd, skal man bare ringe til Frivilligcenter Vejle. 
  Her kan det være, at man får fat i den 73-årige Svend Erik Sørensen, der har været med i projektet i seks år:
  - Min kone sagde, at jeg skulle i gang med at lave et eller andet. Og da jeg ikke synes, at jeg var egnet til at være besøgsven, har jeg valgt at bruge mine hænder til at hjælpe i stedet for, siger Svend Erik Sørensen.
  Du kan i aftenens udsendelse kl. 19.30 se Svend Erik Sørensen tage rundt i Vejle og hjælpe de ældre mennesker.
  